กฎกระทรวงกฎกระทรวงกำหนดหลักเกณฑ์ วิธีการ และเงื่อนไขการขอและการออกใบรับรองปลอดศัตรูพืชพ.ศ. ๒๕๕๐[๑] อาศัยอำนาจตามความในมาตรา๑๕ วรรคสอง และมาตรา ๒๗ แห่งพระราชบัญญัติกักพืช พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช(ฉบับที่ ๒) พ.ศ. ๒๕๔๒ รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้ข้อ ๑ ให้ยกเลิกกฎกระทรวง ฉบับที่ ๓ (พ.ศ. ๒๕๐๗) ออกตามความในพระราชบัญญัติกักพืชพ.ศ. ๒๕๐๗ข้อ ๒ บุคคลใดประสงค์จะขอใบรับรองปลอดศัตรูพืชให้ยื่นคำขอใบรับรองปลอดศัตรูพืชต่อพนักงานเจ้าหน้าที่ตามแบบและณ สถานที่ที่อธิบดีกำหนดโดยประกาศในราชกิจจานุเบกษาภายในระยะเวลาที่กำหนดดังต่อไปนี้(๑) กรณีทำการตรวจพืชหรือผลิตผลของพืชในสถานที่ทำการ ให้ยื่นคำขอใบรับรองปลอดศัตรูพืชก่อนเวลาส่งออกไม่น้อยกว่าสามชั่วโมง(๒) กรณีทำการตรวจพืชหรือผลิตผลของพืชนอกสถานที่ทำการ ให้ยื่นคำขอใบรับรองปลอดศัตรูพืชก่อนวันทำการตรวจพืชหรือผลิตผลของพืชไม่น้อยกว่าหนึ่งวันข้อ ๓ผู้ขอใบรับรองปลอดศัตรูพืชต้องจัดเตรียมพืช หรือผลิตผลของพืชที่จะส่งออกเพื่อให้พนักงานเจ้าหน้าที่ตรวจสอบดังต่อไปนี้(๑) จัดเตรียมพืชหรือผลิตผลของพืชที่จะส่งออกให้สะอาดและถูกสุขอนามัย(๒) แสดงบัญชีรายชื่อพืชหรือผลิตผลของพืชในแต่ละหีบห่อตามแบบบัญชีรายชื่อพืชหรือผลิตผลของพืชที่อธิบดีกำหนดโดยประกาศในราชกิจจานุเบกษา(๓) บรรจุพืชหรือผลิตผลของพืชในหีบห่อหรือภาชนะที่แข็งแรงและเหมาะสม(๔) ไม่บรรจุสิ่งอื่นใดนอกเหนือจากพืชหรือผลิตผลของพืชตามที่ได้แจ้งไว้ในคำขอใบรับรองปลอดศัตรูพืชและในบัญชีรายชื่อพืชหรือผลิตผลของพืชข้อ ๔ การตรวจพืชหรือผลิตผลของพืชที่จะส่งออกให้เป็นไปตามหลักเกณฑ์และวิธีการที่อธิบดีกำหนดโดยประกาศในราชกิจจานุเบกษาและการกำจัดศัตรูพืชให้กระทำ ดังต่อไปนี้(๑) กรณีตรวจไม่พบศัตรูพืช ไม่ต้องกำจัดศัตรูพืชหรือดำเนินการใด ๆ เว้นแต่จะมีข้อกำหนดเกี่ยวกับการกักพืชของประเทศปลายทางกำหนดไว้(๒) กรณีตรวจพบศัตรูพืช หรือมีเหตุอันควรเชื่อว่ามีศัตรูพืช พนักงานเจ้าหน้าที่มีอำนาจสั่งให้ผู้ขอใบรับรองปลอดศัตรูพืชกำจัดศัตรูพืชด้วยวิธีรมยาพ่นยา จุ่มยา คลุกยา หรือวิธีการอื่นใดโดยอยู่ภายใต้การกำกับดูแลของพนักงานเจ้าหน้าที่ หรือในกรณีผู้ขอใบรับรองปลอดศัตรูพืชร้องขอและพนักงานเจ้าหน้าที่สามารถกระทำได้ให้พนักงานเจ้าหน้าที่ดำเนินการกำจัดศัตรูพืช โดยผู้ขอใบรับรองปลอดศัตรูพืชเป็นผู้ออกค่าใช้จ่ายในการกำจัดศัตรูพืชและค่าบรรจุหีบห่อเท่าที่จำเป็นและใช้จ่ายไปจริงข้อ ๕ เมื่อพนักงานเจ้าหน้าที่ทำการตรวจพืชหรือผลิตผลของพืช หรือกำจัดศัตรูพืชเสร็จสิ้นแล้ว ให้ผู้ขอใบรับรองปลอดศัตรูพืชหรือเจ้าของนำเอกสารหลักฐานเกี่ยวกับการส่งออกพืชหรือผลิตผลของพืชนั้นมาแสดงต่อพนักงานเจ้าหน้าที่เพื่อประกอบการขอใบรับรองปลอดศัตรูพืช และให้อธิบดีหรือผู้ที่อธิบดีมอบหมายตรวจพิจารณาเอกสารหลักฐานดังกล่าวหากเอกสารหลักฐานเกี่ยวกับการส่งออกได้ระบุวันส่งออกพืช หรือผลิตผลของพืชนั้นภายในสิบสี่วันหลังจากการตรวจพืช หรือกำจัดศัตรูพืชเสร็จสิ้นแล้วให้ออกใบรับรองปลอดศัตรูพืชตามแบบที่อธิบดีกำหนดโดยประกาศในราชกิจจานุเบกษาได้การปฏิเสธการออกใบรับรองปลอดศัตรูพืชให้เป็นไปตามที่อธิบดีกำหนดโดยประกาศในราชกิจจานุเบกษาข้อ ๖ คำขอใบรับรองปลอดศัตรูพืชที่ได้ยื่นหรือการดำเนินการใดๆ ที่ได้ดำเนินการไว้แล้วตามกฎกระทรวง ฉบับที่ ๓ (พ.ศ. ๒๕๐๗) ออกตามความในพระราชบัญญัติกักพืชพ.ศ. ๒๕๐๗ ก่อนหรือในวันที่กฎกระทรวงนี้ใช้บังคับ ให้ถือว่าเป็นคำขอใบรับรองปลอดศัตรูพืชที่ยื่นหรือดำเนินการตามกฎกระทรวงนี้ให้ไว้ ณ วันที่ ๑๓กรกฎาคม พ.ศ. ๒๕๕๐ธีระ สูตะบุตรรัฐมนตรีว่าการกระทรวงเกษตรและสหกรณ์หมายเหตุ :- เหตุผลในการประกาศใช้กฎกระทรวงฉบับนี้คือ โดยที่เป็นการสมควรปรับปรุงหลักเกณฑ์ วิธีการ และเงื่อนไขการขอและการออกใบรับรองปลอดศัตรูพืชให้สอดคล้องและเหมาะสมกับสภาวการณ์ในปัจจุบัน และเนื่องจากมาตรา ๑๕ วรรคสอง แห่งพระราชบัญญัติกักพืชพ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๒) พ.ศ. ๒๕๔๒ กำหนดให้การขอและการออกใบรับรองปลอดศัตรูพืชเป็นไปตามหลักเกณฑ์วิธีการ และเงื่อนไขที่กำหนดในกฎกระทรวง จึงจำเป็นต้องออกกฎกระทรวงนี้วัชศักดิ์/ผู้จัดทำ๒๓ สิงหาคม ๒๕๕๐พิมลกร/ปรับปรุง๒๕ กันยายน ๒๕๕๖พลัฐวัษ/ตรวจ๒๕ กันยายน ๒๕๕๖จุฑามาศ/ปรับปรุง๖ พฤษภาคม ๒๕๕๘[๑] ราชกิจจานุเบกษา เล่ม ๑๒๔/ตอนที่ ๓๙ ก/หน้า ๑๔/๓ สิงหาคม ๒๕๕๐